
Text rozhodnutia
Súd: Krajský súd Bratislava Spisová značka: 1S/278/2014 Identifikačné číslo súdneho spisu: 1014202127 Dátum vydania rozhodnutia: 14. 05. 2015 Meno a priezvisko sudcu, VSÚ: JUDr. Monika Valašíková PhD. ECLI: ECLI:SK:KSBA:2015:1014202127.2 Uznesenie Krajský súd v Bratislave v právnej veci žalobcu: R. proti žalovanému: neuvedený, proti nečinnosti orgánu verejnej správy, postupu a rozhodovania správneho orgánu takto r o z h o d o l : Krajský súd v Bratislave konanie zastavuje. Žiaden z účastníkov nemá právo na náhradu trov konania. o d ô v o d n e n i e : Podaním, doručeným Krajskému súdu v Bratislave dňa 23.12.2014 žalobca namietal nečinnosť orgánu verejnej správy, ako aj postup a rozhodovaciu formu žalovaného/-ných. Z predmetného podania súd zistil, že toto nemá zákonom predpísané náležitosti v zmysle § 42 ods. 3 a § 249 ods. 2 v spojení s § 250t ods. 8 O.s.p. a z toho titulu vyzval uznesením žalobcu na odstránenie vád podania. Uznesením č.k. 1S/278/2014-7 zo dňa 20.01.2015 súd uložil žalobcovi, aby v lehote 15 dní doplnil v dvoch rovnopisoch žalobu zo dňa 23.12.2014 a uviedol: - označenie rozhodnutia a postupu správneho orgánu, ktoré napáda - označenie žalovaného správneho orgánu - vyjadrenie, v akom rozsahu sa rozhodnutie a postup žalovaného napáda - uvedenie dôvodov, v čom žalobca vidí nezákonnosť rozhodnutia a postupu žalovaného - správne znenie konečného návrhu (ako navrhuje, aby súd rozhodol - návrh znenia výroku rozsudku) Zároveň súd poučil žalobcu, že ak neodstráni vady žaloby, ktorých odstránenie súd nariadil, konanie bude v súlade s § 250d ods. 3 zastavené. Žalobca reagoval mailovým podaním doručeným súdu dňa 02.03.2015, ktorým však neodstránil vady žaloby, o ktoré súd žiadal a v písomnom podaní oznámil súdu, že tento neuviedol dostatočne, o ktoré podanie sa presne jedná, nakoľko sám žalobca nemá znalosť o tom, kedy a čo bolo súdu doručené. Ďalšími podaniami doručenými súdu 10.03.2015 a 17.04.2015 žalobca opätovne neodstránil vady žalobe, ale namietal nimi zmätočnosť postupu súdu, či žiadal o zaslanie potvrdenia veci na súde a pod.. Podľa ustanovenia § 250d ods. 3 O.s.p., súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a, alebo ak žaloba nebola vzatá späť (§ 250h ods. 2). Odvolanie proti uzneseniu je prípustné. Nakoľko žalobca neodstránil vady žaloby, a súdu nie je zrejmé čoho sa žalobca domáhal, kto je žalovaným správnym orgánom, ktoré rozhodnutia sa žalobca domáhal preskúmať a zároveň súdu nie je známy petit žaloby, súd v súlade s ustanovením § 250d ods. 3 O.s.p. konanie zastavil. O náhrade trov konania súd rozhodol podľa § 146 ods. 1 písm. c) O.s.p. s použitím ustanovenia § 246c O.s.p. tak, že žiaden z účastníkov nemá právo na náhradu trov konania, nakoľko konanie vo veci bolo zastavené. Toto rozhodnutie prijal senát Krajského súdu v Bratislave v pomere hlasov 3:0 (podľa § 3 ods. 9 zákona č. 757/2004 Z.z. v znení zákona č. 33/2011). Poučenie: Proti tomuto rozhodnutiu možno podať odvolanie do 15 dní odo dňa jeho doručenia, na Krajský súd v Bratislave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

